Jeffrey Epstein

Ariannwr o'r Unol Daleithiau oedd Jeffrey Edward Epstein (20 Ionawr 1953 – 10 Awst 2019) a gafwyd yn euog o droseddau rhyw yn erbyn plant. Dechreuodd ei yrfa yn y byd ariannol gyda'r banc buddsoddi Bear Stearns, cyn iddo sefydlu cwmni ei hunan, J. Epstein & Co. Cafwyd yn euog o droseddau rhyw yn 2008 am reoli criw o buteiniaid dan oed a gawsant eu gorfodi i gael cyfathrach rywiol â phobl uchel eu statws yng nghylchoedd arianneg, gwleidyddiaeth, a diwylliant.

Dechreuodd ymchwiliad gan heddlu Palm Beach, yn 2005 wedi i Epstein gael ei gyhuddo o gyffwrdd merch 14 oed mewn modd rhywiol. Fe blediodd yn euog ac yn 2008 fe'i dyfarnwyd yn euog gan lys taleithiol yn nhalaith Florida o lithio putain ac o gaffael merch dan 18 oed i buteinio. Yn sgil bargen ei ble, bwriodd 13 mis dan glo gyda chaniatâd i adael y ddalfa i weithio. Cydnabuwyd 36 o ferched, yr ieuangaf ohonynt yn 14 oed, yn ddioddefwyr yn ôl yr awdurdodau ffederal. Yn ogystal, mae Epstein wedi ei gyhuddo gan nifer o unigolion o ddal menywod a merched dan oed yn gaethweision rhyw.

Arestiwyd Epstein unwaith eto ar 6 Gorffennaf 2019 ar gyhuddiadau ffederal o fasnachu plant dan oed am ryw yn nhaleithiau Florida ac Efrog Newydd.

Bu farw ar 10 Awst 2019, wedi crogi ei hunan yn ei gell mewn carchar ym Manhattan, yn ôl y sôn."Canfod y miliwnydd Jeffrey Epstein yn farw yn ei gell yn Efrog Newydd", Golwg360 (10 Awst 2019). Adalwyd ar 12 Awst 2019. Tair wythnos ynghynt, cafwyd hyd i Epstein yn anymwybodol yn y ddalfa gydag anafiadau i'w wddf, a phenderfynwyd ei wylio'n gyson am chwe diwrnod i atal hunanladdiad. Daeth y cyfnod hwnnw o wyliadwriaeth i ben deuddeng niwrnod cyn ei farwolaeth. Wedi awtopsi ar 11 Awst, datganodd swyddfa archwiliwr meddygol Dinas Efrog Newydd bod angen rhagor o wybodaeth cyn pennu achos y farwolaeth, ond hunanladdiad ydy'r rhagdybiaeth. Mynegodd nifer o bobl ddrwgdybiaeth o'r stori honno, a bu ymchwiliad ffederal ar y gweill i farwolaeth Epstein."Ymchwiliad ffederal i farwolaeth Jeffrey Epstein", Golwg360 (11 Awst 2019). Adalwyd ar 12 Awst 2019."Carchar lle bu farw Jeffrey Epstein yn “brin o staff”", Golwg360 (12 Awst 2019). Adalwyd ar 12 Awst 2019.

Ar 19 Tachwedd 2019 cyhuddwyd y gwarchodwyr carchar Michael Thomas a Tova Noel, gan erlynwyr ffederal yn Efrog Newydd, o ffugio cofnodion a chynllwynio. Roedd recordiad fideo o'r carchar yn datgelu fod Epstein wedi bod yn ei gell am wyth awr heb neb yn ei wylio, yn groes i reolau, cyn cael ei ganfod yn farw.https://www.justice.gov/usao-sdny/press-release/file/1218466/download

 Cyfeiriadau 

Categori:Genedigaethau 1953
Categori:Marwolaethau 2019
Categori:Arianwyr o'r Unol Daleithiau
Categori:Pobl a aned yn Brooklyn
Categori:Pobl fusnes yr 20fed ganrif o'r Unol Daleithiau
Categori:Pobl fusnes yr 21ain ganrif o'r Unol Daleithiau
Categori:Pobl fusnes Iddewig o'r Unol Daleithiau
Categori:Pobl a gafwyd yn euog o droseddau rhyw
Categori:Pobl fu farw ym Manhattan
Categori:Pobl fu farw trwy grogi
Categori:Troseddwyr yr 20fed ganrif o'r Unol Daleithiau
Categori:Troseddwyr yr 21ain ganrif o'r Unol Daleithiau